b'\n_START_ARTICLE_\nVastauskonpuhdistus\n_START_PARAGRAPH_\nVastauskonpuhdistus eli katolinen reaktio eli katolinen reformaatio oli katolisen kirkon vastaus reformaatioon ja protestantismin levi\xc3\xa4miseen 1500-luvun Euroopassa.\n_START_SECTION_\nTaustaa\n_START_PARAGRAPH_\nKatolinen kirkko oli renessanssipaavien aikoina maallistunut voimakkaasti ja jo ennen Martti Lutherin teesej\xc3\xa4 1517 oli katolisessa kirkossa ollut liikehdint\xc3\xa4\xc3\xa4 kirkon opin ja hallinnon kehitt\xc3\xa4miseksi. Se kuitenkin yrityksist\xc3\xa4 huolimatta tukahdutettiin. Katolisen kirkon harjoittama anekauppa, yleinen korruptio ja paaviuden alennustila synnyttiv\xc3\xa4t lopulta voimakkaan uskonpuhdistusliikkeen vuoden 1517 j\xc3\xa4lkeen, kun Martti Luther julkaisi 95 teesi\xc3\xa4\xc3\xa4n, jossa arvosteli anekauppaa, paavin valtaa ja katolisen kirkon oppeja. Lutherin sanoma levisi nopeasti kirjapainotaidon keksimisen my\xc3\xb6t\xc3\xa4._NEWLINE_Uskonpuhdistus levisi nopeasti Lutherin, Ulrich Zwinglin ja Jean Calvinin toimesta Saksan ja Sveitsin kansan keskuudessa. Pian uskonpuhdistus levisi my\xc3\xb6s muihin maihin, kuten Ruotsiin, joka Kustaa Vaasan johdolla vuoden 1527 V\xc3\xa4ster\xc3\xa5sin valtiop\xc3\xa4ivill\xc3\xa4 irtaantui paavista. Sama toistui useissa saksalaisissa ruhtinaskunnissa ja lopulta my\xc3\xb6s Englannissa Henrik VIII:n johdolla. Uuden ajan hallitsijat olivat valmiita irtaantumaan paavin vallasta poliittisista syist\xc3\xa4, ja my\xc3\xb6s katolisessa Espanjassa ja Ranskassa oli ollut pyrkimyst\xc3\xa4 v\xc3\xa4hent\xc3\xa4\xc3\xa4 paavinvaltaa jo ennen uskonpuhdistusta.\n_START_SECTION_\nKatolisen kirkon reaktio\n_START_PARAGRAPH_\nUskonpuhdistus pakotti katolisen kirkon reagoimaan. Paavi Hadrianus VI teki 1523 katolisen kirkon synnintunnustuksen, jossa tunnusti katolisen kirkon olevan syyllinen alkaneeseen kirkon jakautumiseen. Uudistuminen katolisessa kirkossa oli kuitenkin hidasta. Uskonpuhdistuksen luoman pakon ja paineen edess\xc3\xa4 vasta vuonna 1545 Paavali III johdolla aloitettiin Trenton kirkolliskokous, jossa pyrittiin uudistamaan katolinen kirkko. _NEWLINE_Trenton kirkolliskokouksen aikana k\xc3\xa4ytiin muun muassa Schmalkaldenin sota 1546\xe2\x80\x9347, jossa Saksan keisarin Kaarle V:n johdolla katoliset sotivat protestantteja vastaan Saksassa, pyrkimyksen\xc3\xa4\xc3\xa4n palauttaa protestanttiset ruhtinaskunnat katolisuuteen. Sota p\xc3\xa4\xc3\xa4ttyi kuitenkin vuoden 1547 aselevon j\xc3\xa4lkeen lopulta Augsburgin rauhaan 1555, jossa tuli periaatteeksi \xe2\x80\x9dkenen maa, sen uskonto\xe2\x80\x9d, jolloin saksalaisruhtinaat saivat itse p\xc3\xa4\xc3\xa4tt\xc3\xa4\xc3\xa4 alueensa uskonnosta._NEWLINE_Kokouksen p\xc3\xa4\xc3\xa4tytty\xc3\xa4 1563 vahvistettiin jo vuonna 1540 syntyneen jesuiittojen asema. Syntyi uuden ajan katolisuus. Anekauppa kiellettiin, inkvisitiota her\xc3\xa4tettiin uudestaan henkiin, paavin valta varmistettiin, kirkon rakenteita uudistettiin ja katolisen kirkon oppia dogmatisoitiin opillisten kysymysten kohdalla joista protestantit olivat irtaantuneet, kuten sakramentit, vanhurskauttaminen ja pyhimykset.\n_START_SECTION_\nUudistusten seurauksia\n_START_PARAGRAPH_\nUuden ajan katolisuus antoi Euroopan hallitsijoille mahdollisuuden uudistaa katolisuutta ja laajentaa vaikutusvaltaansa kirkkoon. Espanja, Ranska, It\xc3\xa4valta ja Baijerin herttua olivat ennen uskonpuhdistusta vastustaneet paavin valtaa, mutta nyt heist\xc3\xa4 tuli katolisen uskon puolustajia, kun hallitsijoilla oli tyydytt\xc3\xa4v\xc3\xa4 vaikutusvalta maidensa kirkkoihin. Uskonpuhdistus taas edusti heille mahdollisesti hallitsemattomien voimien esiinnousua. Ranskan kuningas sek\xc3\xa4 keisari Kaarle V olivatkin olleet suuressa roolissa taivuttaessaan paavin kutsumaan koolle Trenton kirkolliskokouksen._NEWLINE_Jesuiitoilla oli vastauskonpuhdistuksessa t\xc3\xa4rke\xc3\xa4 rooli Ignatius Loyolan johdolla. Jesuiitat olivat vastuussa vain paaville, ja olivat korkeasti koulutettuja katolisen uskon puolustajia. He olivat omaksuneet sotilaallisen kurin, ja he toimivat neuvonantajina, yliopistojen professoreina ja l\xc3\xa4hetysaarnaajina. Jesuiittoja oli l\xc3\xa4hes jokaisen hallitsijan hovissa, ja heid\xc3\xa4n avullaan pystyttiin levitt\xc3\xa4m\xc3\xa4\xc3\xa4n tehokasta katolista l\xc3\xa4hetysty\xc3\xb6t\xc3\xa4. L\xc3\xa4hetysty\xc3\xb6 onnistui esimerkiksi Ranskassa, jossa katolisuuden asema lujittui. _NEWLINE_Ranskassa alkoi my\xc3\xb6s vainoja ranskalaisia protestantteja vastaan, hugenotteja, joita vastaan Ranskan katoliset sotivat useita kertoja hugenottisodissa. _NEWLINE_Katoliset my\xc3\xb6s hy\xc3\xb6tyiv\xc3\xa4t protestanttien kesken\xc3\xa4isist\xc3\xa4 opillisista riidoista luterilaisten ja kalvinistien v\xc3\xa4lill\xc3\xa4, joka heikensi protestanttien rintamaa._NEWLINE_Vastauskonpuhdistusta k\xc3\xa4ytiin my\xc3\xb6s kulttuurin, taiteen ja arkkitehtuurin kautta, sill\xc3\xa4 barokin aikakaudella katoliset rakensivat mahtia korostavia koristeellisia kirkkoja, samalla kun protestanttien kirkot olivat tarkoituksellisesti j\xc3\xa4tetty yksinkertaisiksi, ja monilla alueilla harjoitettiin kuvainraastoa. Katoliset my\xc3\xb6s kielsiv\xc3\xa4t harhaoppisina pidettyj\xc3\xa4 kirjoja jopa kuolemantuomion uhalla.'